### 6.     Ansøgning om godkendelse af skema C - VAB, afd. Søkrogen

**Åbent**

Sagsnr.: 326-2007-35659       J.nr.: 03.02.12           Dokumentnr.:
326-2019-105914

**Sagstype**

Beslutning.

**Resume og sagens baggrund**

Kuben Management søger på vegne af Vestsjællands almene
Boligselskab om godkendelse af skema C og byggeregnskab samt optagelse af lån
herunder garanti for endelig belåning vedrørende renovering og helhedsplan af
afd. 29, [adresse] tilhørende Vestsjællands almene Boligselskab. Den samlede
anskaffelsessum udgør 21.358.267 kr., heraf støttet anskaffelsessum på
19.743.307 kr. og ustøttet anskaffelsessum på 1.614.960 kr.

Kommunalbestyrelsen godkendte på sit møde den 24. august
2011 skema B med en anskaffelsessum for de støttede arbejder på 17.470.041 kr.
og de ustøttede arbejder på 1.431.511 kr. samt at ville medvirke og give den
ansøgte garanti overfor realkreditinstituttet for såvel det støttede som det
ustøttede lån.

Lovhjemmel: Almenboligloven og støttebekendtgørelsen.

**Indstillinger**

Direktøren indstiller, at

1.    skema C og
byggeregnskab med en anskaffelsessum på 19.743.307 kr. vedrørende de støttede
arbejder godkendes, og at der gives kommunegaranti for det støttede lån med
re-garanti fra Landsbyggefonden.

2.    de ustøttede
arbejder på 1.614.960 kr. godkendes, og at der gives kommunegaranti for lånet.

**Behandling**

Økonomiudvalget, Kommunalbestyrelsen.

**Sagsfremstilling**

Afdeling 29 består af 29 almene familieboliger beliggende
[adresse] 38-66, Gørlev. Renoveringen omhandler renovering af facader, tag,
vinduer, døre, badeværelser og bryggerser samt friarealer og udhuse.

*Baggrund:*

Kuben Management (Kuben) fremsendte skema C og byggeregnskab
den 3. november 2017 med en samlet anskaffelsessum på 21.358.267 kr., hvilket
er en overskridelse på 2.456.715 kr., således:

|  |  |  |  |
| --- | --- | --- | --- |
|  | Skema B - kr. | Skema C - kr. | Afvigelse - kr. |
| Støttede arbejder i alt  (skema C) | 17.470.041 | 19.743.307 | 2.273.266 |
| Ustøttede arbejder i alt | 1.431.511 | 1.614.960 | 183.449 |
| Anskaffelsessum i alt | 18.901.552 | 21.358.267 | 2.456.715 |

Der har efterfølgende været en løbende dialog mellem
Landsbyggefonden (LBF) og Kuben om denne overskridelse, og LBF har nu ved mail
af 29. januar 2019 meddelt, at fonden er indstillet på at godkende den samlede
anskaffelsessum med sædvanlig forbehold for kommunens godkendelse. På denne
baggrund har Kuben ved mail af 8. februar 2019 og supplerende oplysninger ved
mail af 16. april 2019 anmodet om kommunens godkendelse.

*Supplerende vedrørende overskridelsen:*

Som hovedregel godkender LBF ikke ”uforudsete udgifter” ved
det endelige anlægsbudget (skema B). Disse behandles først i forbindelse med
godkendelse af byggeregnskab (skema C).

Den samlede overskridelse kan henføres til følgende
omkostningstyper:

|  |  |
| --- | --- |
| Håndværkerudgifter | 1,074 mio. kr. |
| Omkostninger | 1,449 mio. kr. |
| Gebyrer | -0,066 mio. kr. |
| Overskridelse i alt | 2,457 mio. kr. |

Overskridelsen er opdelt på 2
støttekategorier, hvor de af LBF støttede arbejder udgør 2,273 mio. kr., og de
ustøttede arbejder udgør 0,184 mio. kr. svarende til i alt kr. 2,457 mio. i
samlet overskridelse.

Overskridelsen af
håndværkerudgifterne på 1,074 mio. kr. kan henføres til ekstraarbejder for
fagentrepriserne tømrer, elektriker, VVS, anlæg og kloak. Merudgifterne på
omkostningssiden omhandler primært de tekniske rådgivningsydelser, hvor der er
indgået 2 forlig mellem Isabella Jakobsen og VAB i udførelsesfasen. Derudover
var posterne til byggeadministration væsentligt underbudgetterede. På
gebyrsiden var der indeholdt en større budgetpost til udstedelse af en
byggetilladelse, der dog blev væsentligt billigere end budgetteret.

*Garanti:*

Der blev i forbindelse med skema B optaget et støttet
realkreditlån på 17.470.000 kr. med kommunegaranti og regaranti fra LBF. Dette
lån er efterfølgende ved en *påbudt konvertering* fra Trafik-, Bygge- og
Boligstyrelsen blevet omlagt til et nyt lån med hovedstol på 15.483.000 kr.
ligeledes med garanti. Der blev ikke optaget lån med garanti til de ustøttede
arbejder.

Støttet lån med kommunegaranti og regaranti fra LBF:

* Der er forudsat hjemtagelse af et
  støttet lån til dækning af overskridelsen på kr. 2,273 mio. på de af LBF
  støttede arbejder, og kommunalbestyrelsen anmodes om godkendelse af at
  stille 100% kommunegaranti med regaranti for det støttede lån, som endnu
  ikke er optaget eller godkendt endeligt af LBF. Det bemærkes dog, at
  lånebehovet kan blive mindre såfremt LBF godkender forbrug
  fra afdelingens opsparede midler til reguleringskontoen (konto 406).
  Ansøgning om forbrug fra reguleringskontoen udfærdiges dog først, når
  kommunen har godkendt skema C.

Ustøttet lån med kommunegaranti:

* Overskridelsen på de ustøttede
  arbejder andrager kr. 0,183 mio. og der er forudsat hjemtagelse af et
  ustøttet lån på dette beløb. Ved skema B blev der godkendt optagelse af et
  ustøttet lån på kr. 0,659 mio., herunder kommunal garantistillelse. Kommunalbestyrelsen
  anmodes om godkendelse af at stille op til 100% kommunegaranti for det
  ustøttede realkreditlån, som endnu ikke er optaget. Det bemærkes dog, at
  lånebehovet kan blive mindre, såfremt LBF godkender forbrug
  fra afdelingens opsparede midler til reguleringskontoen (konto 406).
  Ansøgning om forbrug fra reguleringskontoen udfærdiges dog først, når
  kommunen har godkendt skema C.

*Husleje:*

Huslejen vedrørende nærværende
renoveringsstøttesag blev i forbindelse med skema A angivet til 700 kr. pr. m2
bruttoetageareal, hvilket blev godkendt på kommunalbestyrelsens møde den 23.
marts 2011. Som led i nærværende støttesag og for at holde huslejeniveauet
godkendte LBF endvidere en årlig huslejestøtte til afdelingen med virkning fra
2010 og til 2033. Ifølge det seneste indsendte regnskab (2017) udgør huslejen
710 kr. pr. m2 bruttoetageareal.

**Økonomiske konsekvenser**

Garantien får kun bevillingsmæssige konsekvenser for
kommunen, såfremt boligselskabet ikke er i stand til at betale lånet.
Kommunegarantier, der ydes med hjemmel i almenboligloven, medregnes ikke i den
kommunale låneramme.

**Økonomiudvalgets møde den 22.
maj 2019:**

Anbefales.